Kutse märkuste esitamiseks komisjoni määruse eelnõu kohta, milles käsitletakse EÜ asutamislepingu artiklite 87 ja 88 kohaldamist vähese tähtsusega abi suhtes põllumajandustoodete tootmise sektoris

(2007/C 151/07)

Huvitatud isikud võivad ühe kuu jooksul alates käesoleva kokkuvõtte ja sellele järgneva kirja avaldamisest saata oma märkused aadressile:

KOMISJONI MÄÄRUSE EELNÕU (EÜ) nr …/...,

[kuupäev],

milles käsitletakse EÜ asutamislepingu artiklite 87 ja 88 kohaldamist vähese tähtsusega abi suhtes põllumajandustoodete tootmise sektoris

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 7. mai 1998. aasta määrust (EÜ) nr 994/98, mis käsitleb Euroopa Ühenduse asutamislepingu artiklite 92 ja 93 kohaldamist teatavate horisontaalse riigiabi liikide suhtes, (1) eriti selle artikli 2 lõiget 1,

[olles avaldanud käesoleva määruse eelnõu, (2)]

[olles nõu pidanud riigiabi nõuandekomiteega,]

ning arvestades järgmist:

(1) Määrusega (EÜ) nr 994/98 volitatakse komisjoni kehtestama määrusega piirmäär, millest allapoole jäävaid abimeetmeid ei käsitata kõiki asutamislepingu artikli 87 lõike 1 tingimusi täitvana, mistõttu ei eelda sellised meetmed asutamislepingu artikli 88 lõikes 3 sätestatud teatamiskohustuse täitmist.

(2) Komisjon on kohaldanud asutamislepingu artikleid 87 ja 88 mitmes otsuses ja seejuures selgitanud asutamislepingu artikli 87 lõikes 1 määratletud abi mõistet. Komisjon on samuti esitanud oma tegevuspõhimõtted seoses vähese tähtsusega abi ülemmääraga, millest väiksema abi puhul EÜ asutamislepingu artikli 87 lõiget 1 ei kohaldata. Need põhimõtted esitati esialgu vähese tähtsusega riigiabi eeskirja käsitlevas teatises, (3) seejärel aga komisjoni 12. jaanuari 2001. aasta määruses EÜ nr 69/2001, mis käsitleb EÜ asutamislepingu artiklite 87 ja 88 kohaldamist vähese tähtsusega abi suhtes. (4) Pidades silmas põllumajanduses kehtivaid erieeskirju ja ohtu, et kõnealuses valdkonnas võivad isegi väikesed abisummad vastata asutamislepingu artikli 87 lõike 1 tingimustele, määrust (EÜ) nr 69/2001 selle valdkonna suhtes ei kohaldata.

(3) Kuna aastate jooksul tekkinud kogemus on näidanud, et põllumajandussektoris antavad väga väikesed abisummad ei pruugi teatavatel tingimustel vastata asutamislepingu artikli 87 lõike 1 kriteeriumitele, kehtestas komisjon 6. oktoobri 2004. aasta määrusega (EÜ) nr 1860/2004 (mis käsitleb EÜ asutamislepingu artiklite 87 ja 88 kohaldamist vähese tähtsusega abi suhtes põllumajandus- ja kalandussektoris) (5) eeskirjad, millega lubatakse anda nimetatud sektoris vähese tähtsusega abi. See määrus, mille kohaselt ühele ettevõtjale antava vähese tähtsusega abi kogusumma ei ületa kolme aasta jooksul 3000 eurot ega abi kumulatiivne summa ei ületa liikmesriigi jaoks sätestatud väärtust ja see moodustab 0,3 % põllumajandussektori aastasest kogutoodangust, hõlmab nii esmast tootmist kui ka põllumajandustoodete töötlemist ja turustamist

(4) Kuna põllumajandustoodete tootmisel ja turustamisel komisjoni 15. detsembri 2006. aasta määruse (EÜ) nr 1998/2006 artikli 1 lõike 2 punktide b ja c tähenduses on sarnaseid jooni tööstustegevusega, kaasati põllumajandustoodete tootmine ja turustamine määruse (EÜ) nr 1998/2006 (mis reguleerib vähese tähtsusega abi andmist tööstustegevuse puhul) reguleerimisalasse. Seepärast jäeti need tegevused välja määruse (EÜ) nr 1860/2004 reguleerimisalast. Kalandus- ja vesiviljelussektor, mis kuuluvad samuti määruse (EÜ) nr 1860/2004 reguleerimisalasse, saavad varsti eraldi vähese tähtsusega abi käsitleva määruse. Selguse huvides tuleks määrus (EÜ) nr 1860/2004 kehtetuks tunnistada ja asendada uue määrusega, mida kohaldataks ainult põllumajandustoodete tootmise valdkonnas.

(5) Komisjoni kogemuste kohaselt võib ühele ettevõtjale antava vähese tähtsusega abi kogusumma kolme aasta jooksul tõsta 3000 eurolt 6000 eurole ja selle osatähtsuse põllumajandussektori aastasest kogutoodangust 0,3 %lt 6 %le, ilma et see mõjutaks liikmesriikide vahelist kaubavahetust, moonutaks või ähvardaks moonutada konkurentsi ning ilma et abi suhtes kohaldataks asutamislepingu artikli 87 lõiget 1, kui teatavad tingimused on täidetud. Selline määrade tõstmine võimaldaks vähendada abiga seotud halduskoormust. Selleks, et käesolevast määrusest kasu oleks, ei või 6000 eurot ületavat abi jaotada väiksemateks osadeks.

(6) Käesolevat määrust ei kohaldata ekspordiabi suhtes ega abi suhtes, millega soodustatakse kodumaiste toodete eelistamist importtoodetele. Eeskätt ei tohiks seda määrust kohaldada abi suhtes, millega rahastatakse jaotusvõrgu loomist ja tegevust teistes riikides. Ekspordiabi ei ole üldjuhul abi, millega kaetakse messidel osalemise kulud ja uue toote turuletoomiseks või olemasoleva toote uuele turule viimiseks vajalike uuringute või nõustamisteenuste kulud.

(7) Euroopa Kohus on otsustanud, et kui ühendus on välja andnud õigusakti, millega kehtestatakse ühine turukorraldus teatavas põllumajandussektoris, on liikmesriigid kohustatud hoiduma mis tahes meetmete võtmisest, mis seda korraldust kahjustavad või millega luuakse sellest erandeid. (6) Seetõttu ei tohiks käesolevat määrust kohaldada sellise abi suhtes, mille suurus on kindlaks määratud ostetud või turuleviidud toodete hinna või koguse alusel.

(8) Läbipaistvuse, võrdse kohtlemise ja vähese tähtsusega abi ülemmäärade õige kohaldamise huvides peaksid liikmesriigid kasutama ühte ja sama arvutusmeetodit. Kõnealuse arvutamise hõlbustamiseks on asjakohane, et abisummad, mida ei anta rahas, arvestatakse ümber nende brutotoetusekvivalendiks. Kui läbipaistvat abi ei maksta toetusena või mitmes osas, tuleb toetusekvivalendi arvutamisel kasutada abi andmise ajal kehtivaid turuintressimäärasid. Riigiabi eeskirjade ühtseks, läbipaistvaks ja hõlpsaks kohaldamiseks tuleks käesoleva määruse tähenduses käsitleda turumäärasid viitemääradena, mille komisjon korrapäraselt kinnitab objektiivsete kriteeriumide alusel ja avaldab Euroopa Liidu Teatajas või Internetis. Kuid vajaduse korral võib lisada miinimummäärale täiendavaid baaspunkte, arvestades toetusesaaja esitatud tagatisi või temaga seotud riske.

(9) Läbipaistvuse, võrdse kohtlemise ja vähese tähtsusega abi ülemmäärade õige kohaldamise huvides tuleks käesolevat määrust kohaldada ainult läbipaistva abi suhtes. Läbipaistva abi all tuleb mõista abi, mille brutotoetusekvivalenti on võimalik ilma riskianalüüsi tegemata eelnevalt täpselt välja arvutada. Niisuguse täpse arvutuse võib teha näiteks toetuste, intressitoetuste ja ülemmääraga maksusoodustuste suhtes. Sooduslaenudena antavat abi tuleb käsitleda läbipaistva vähese tähtsusega abina, kui brutotoetusekvivalent on arvutatud vastavalt turu intressimääradele toetuse andmise ajal. Kapitalisüstina antavat abi tuleks käsitleda läbipaistva vähese tähtsusena abina vaid juhul, kui riigi panuse kogusumma abisaaja kohta on vähese tähtsusega abi ülemmäärast väiksem. Abi, mida antakse riskikapitali meetmetena vastavalt ühenduse suunistele väikestesse ja keskmise suurusega ettevõtetesse tehtavatele riskikapitaliinvesteeringutele antava riigiabi kohta, (7) tohiks pidada läbipaistvaks vähese tähtsusega abiks vaid juhul, kui asjaomase riskikapitali kava raames ei suurendata ühegi sihtettevõtja kapitali üle vähese tähtsusega abi piirmäära. Võttes arvesse selliste summade määra, mis ei tohiks moonutada ega ähvardada moonutada konkurentsi ning mille suhtes ei kohaldataks asutamislepingu artikli 87 lõiget 1 käesoleva määruse tähenduses, ei tohiks määrust kohaldada tagatistena osutatava abi suhtes.

(10) Määrust ei tohiks kohaldada niisuguste ettevõtjate suhtes, kes on raskustes olevad ettevõtjad vastavalt ühenduse suunistele raskustes olevate äriühingute päästmiseks ja ümberkorraldamiseks antava riigiabi kohta, (8) arvestades raskusi, mis tekivad seda tüüpi ettevõtjatele antava abi brutotoetusekvivalendi kindlaksmääramisel.

(11) Vastavalt asutamislepingu artikli 87 lõikes 1 sätestatud abi andmise põhimõtetele tuleks vähese tähtsusega abi andmise ajana käsitleda aega, millal ettevõtjale antakse riigi õigusaktide alusel seaduslik õigus seda abi saada.

(12) Ühenduse erinevates meetmetes ettenähtud abi osatähtsuse ülemmäära eiramise vältimiseks ei tohiks vähese tähtsusega abi kumuleerida samadele abikõlblikele kuludele antava riigiabiga, kui kumuleerimise tulemusel on abi osatähtsus suurem kui vastavalt iga juhtumi iseärasustele on kindlaks määratud ühenduse õigusaktidega.

(13) Käesoleva määrusega ei välistata võimalust, et liikmesriigi valitud meedet ei loeta riigiabiks asutamislepingu artikli 87 lõike 1 tähenduses millegi muu, kui käesoleva määruse alusel, näiteks kapitali suurendamise puhul, sest asjaomane meede vastab tavalistes turumajanduse tingimustes tegutseva erainvestori põhimõttele.

(14) Komisjoni kohustus on tagada riigiabi käsitlevate eeskirjade täitmine ja eelkõige vähese tähtsuse reegli alusel antava abi vastavus nende eeskirjade tingimustele. Asutamislepingu artiklis 10 sätestatud koostööpõhimõtte kohaselt peaksid liikmesriigid selle ülesande täitmisele kaasa aitama ja looma mehhanismi, millega tagatakse, et vähese tähtsuse reegli alusel antava abi kogusumma ei ületa 6000 euro suurust ülemmäära ühe abisaaja kohta ega ka põllumajandustoodangu väärtuse alusel komisjoni poolt kehtestatud üldist ülemmäära. Selleks peaksid liikmesriigid vähese tähtsusega abi andmisel teatama ettevõtjale abi vähesest tähtsusest, saama täielikud andmed viimase kolme aasta jooksul saadud muu vähese tähtsusega abi kohta ja hoolikalt jälgima, et uue vähese tähtsusega abi andmisel ei ületataks vähese tähtsusega abi ülemmäärasid. Ülemmäärade järgimise võib tagada ka keskregistri abil.

(15) Määrus (EÜ) nr 1860/2004 kaotab kehtivuse 31. detsembril 2008. Kuna käesolev määrus peab jõustuma enne seda kuupäeva, tuleks selgitada, millised on tagajärjed seoses selle kohaldamisega põllumajandustooteid tootvatele ettevõtjatele vastavalt määrusele (EÜ) nr 1860/2004 antava abi puhul.

(16) Pidades silmas komisjoni kogemusi ja eelkõige seda, kui tihti on tavaliselt vaja riigiabi käsitlevad põhimõtted läbi vaadata, on asjakohane piirata käesoleva määruse kehtivusaega. Kui käesoleva määruse kehtivusaeg lõpeb ja seda ei pikendata, peaks liikmesriikidel olema käesoleva määrusega hõlmatud vähese tähtsusega abi kavadele kuuekuuline kohandamisaeg,

ON VASTU VÕTNUD KÄESOLEVA MÄÄRUSE:

Artikkel 1

Reguleerimisala

Käesolevat määrust kohaldatakse põllumajandustoodete tootmise sektori ettevõtjatele antava abi suhtes, välja arvatud:

a) abi, mille summa on kindlaks määratud turuleviidud toodangu hinna või koguse alusel;

b) abi ekspordiga seotud tegevuseks ehk abi, mis on vahetult seotud eksporditavate koguste, jaotusvõrgu loomise ja toimimise või muude eksportimisest tulenevate jooksvate kuludega;

c) abi, mille tingimuseks on kodumaiste toodete eeliskasutamine võrreldes importtoodetega;

d) abi, mida antakse raskustes olevatele ettevõtjatele.

Artikkel 2

Mõisted

Käesolevas määruses kasutatakse järgmisi mõisteid:

1) põllumajandustoodete tootmisega tegelevad ettevõtjad: ettevõtjad, kes tegelevad põllumajandustoodete esmase tootmisega;

2) põllumajandustooted: asutamislepingu I lisas loetletud tooted, välja arvatud nõukogu määrusega (EÜ) nr 104/2000 (9) hõlmatud kala- ja vesiviljelustooted;

Artikkel 3

Vähese tähtsusega abi

1. Kui abimeetmed vastavad käesoleva artikli lõigete 2–7 tingimustele, ei käsitata neid asutamislepingu artikli 87 lõike 1 kõiki tingimusi täitvana ja seetõttu vabastatakse nad asutamislepingu artikli 88 lõike 3 kohasest teatamiskohustusest.

2. Ühele ettevõtjale antava vähese tähtsusega abi kogusumma ei ületa kolme aasta jooksul 6000 eurot. Seda ülemmäära kohaldatakse abi vormist või eesmärgist olenemata.

3. Liikmesriigi poolt põllumajandustoodete tootmise sektori ettevõtjatele kolme aasta jooksul antava vähese tähtsusega abi kumulatiivne summa ei ületa lisas sätestatud väärtust.

4. Lõigetes 2 ja 3 sätestatud ülemmäärad on väljendatud rahalise toetusena. Kõik kasutatud arvud näitavad brutomäärasid, st neist ei ole maha arvatud otseseid makse. Kui abi antakse toetusest erinevas vormis, on abi suuruseks abi brutotoetusekvivalent.

5. Mitmes osas makstava abi väärtus diskonteeritakse. Diskonteerimise intressimäärana kasutatakse abi andmise ajal kohaldatavat viitemäära.

6. Vähese tähtsusega abi peab olema läbipaistev. Läbipaistvaks loetakse abi, mille puhul on ilma riskianalüüsi tegemata võimalik eelnevalt täpselt välja arvutada abi brutotoetusekvivalendi osakaal abikõlblikest kuludest (näiteks toetused, intressitoetused ja piiristatud maksumeetmed).

Laenudena antavat vähese tähtsusega abi käsitletakse läbipaistva vähese tähtsusega abina, kui brutotoetusekvivalent on arvutatud vastavalt turu intressimääradele toetuse andmise ajal.

Kapitalisüstina antavat abi tuleks käsitleda läbipaistva vähese tähtsusena abina vaid juhul, kui riigi panuse kogusumma abisaaja kohta on väiksem kui osutatud lõikes 2.

Riskikapitalimeetmena antavat abi käsitletakse läbipaistva vähese tähtsusena abina vaid juhul, kui asjaomase riskikapitali kava raames ei suurendata iga ettevõtja kapitali üle lõikes 2 osutatud ülemmäära.

7. Vähese tähtsusega abi ei või kumuleerida samadele abikõlblikele kuludele antava riigiabiga, kui kumuleerimise tulemusel on abi osatähtsus suurem kui iga juhtumi iseärasusi arvestades on kindlaks määratud ühenduse õigusaktidega.

8. Kui abimeetme raames antava abi kogusumma on suurem kui lõikes 2 osutatud ülemmäär, ei kohaldata selle abisumma suhtes käesolevat määrust isegi juhul, kui abi osa ei ole kõnealusest ülemmäärast suurem. Sel juhul ei saa kõnealusele abimeetmele taotleda käesolevast määrusest tulenevaid soodustusi ei abi andmise ajal ega ka hiljem.

Artikkel 4

Järelevalve

1. Kui liikmesriik kavatseb ettevõtjale anda vähese tähtsusega abi, teatab ta ettevõtjale kirjalikult (viitega käesolevale määrusele, esitades määruse pealkirja ja viite määruse Euroopa Liidu Teatajas avaldamise andmetele) kavandatava abisumma (brutotoetusekvivalendina) ja asjaolu, et abi on vähese tähtsusega.

Liikmesriik saab igalt abisaavalt ettevõtjalt kinnituse, et saadud abi summa ei ületa artikli 3 lõikes 2 sätestatud maksimumsummat. Kui see summa on ületatud, tagab liikmesriik, et selle ületamise põhjustanud meetmest teatatakse komisjonile või nõutakse abisaanud ettevõtjalt vastav summa tagasi.

2. Liikmesriigid võivad vähese tähtsusega abi anda üksnes siis, kui nad on enne järele uurinud, et asjakohase kolmeaastase tähtaja jooksul saadud vähese tähtsusega abi kogusumma ei ületa seeläbi artikli 3 lõikes 3 sätestatud ülemmäära.

3. Kui liikmesriik on asutanud vähese tähtsusega abi keskregistri, mis sisaldab täielikke andmeid kogu käesoleva määruse reguleerimisalasse kuuluva vähese tähtsusega abi kohta, mida ametiasutused on selles liikmesriigis andnud, ei kohaldata lõike 1 teises lõigus sisalduvat nõuet enam alates ajast, mil register hõlmab vähemalt kolmeaastast tähtaega.

4. Liikmesriigid registreerivad ja võtavad kokku kõik andmed, mis käsitlevad käesoleva määruse kohaldamist. Nii koostatud andmed sisaldavad kogu teavet, mida on vaja tõendamaks, et käesoleva määruse tingimused on täidetud.

Esimeses lõigus osutatud teavet säilitatakse:

a) vähese tähtsusega üksikabi puhul kümme aastat pärast abi andmise kuupäeva;

b) vähese tähtsusega abikavade puhul kümme aastat pärast asjaomase abikava raames antava viimase üksikabi andmise kuupäeva.

5. Liikmesriigid esitavad komisjoni kirjaliku taotluse korral 20 tööpäeva või taotluses sisalduda võiva pikema tähtaja jooksul kogu teabe, mida komisjon peab vajalikuks, et teha kindlaks, kas käesoleva määruse tingimusi on täidetud, eelkõige kas on kinni peetud ettevõtjatele antud vähese tähtsusega abi kogusummast.

Artikkel 5

Kehtetuks tunnistamine

Määrus (EMÜ) nr 1860/2004 tunnistatakse 1. jaanuarist 2008 kehtetuks.

Artikkel 6

Üleminekusätted

1. Käesolevat määrust kohaldatakse abile, mida vastavalt määrusele (EÜ) nr 1860/2004 antakse põllumajandustoodete tootmise sektori ettevõtjatele ja mis vastab eespoolnimetatud määruse tingimustele, juhul kui asjaomane abi kuulub käesoleva määruse reguleerimisalasse ja vastab käesoleva määruse artiklis 3 sätestatud tingimustele. Kui abi ei vasta nendele tingimustele, hindab komisjon seda asjakohaste raamistike, suuniste, teadete ja teatiste alusel.

2. Käesoleva määruse tingimustele vastavat abi võib käesolevale määrusele vastavatel tingimustel anda veel kuue kuu jooksul pärast määruse kehtivusaja lõppu.

Artikkel 7

Jõustumine ja kehtivusaeg

Käeolev määrus jõustub seitsmendal päeval pärast Euroopa Liidu Teatajas avaldamist.

Määrust kohaldatakse alates 1. jaanuarist 2008 kuni 31. detsembrini 2013.